ສະຫະລັດ ລົງໂທດ ນາຍພົນຂັ້ນສູງ ຂອງມຽນມາ ໃນຖານຊື້ອາວຸດ ຈາກເກົາຫຼີເໜືອ
ສະຫະລັດລົງໂທດຕໍ່ ນາຍ​ພົນອະວຸໂສຂອງມຽນມາ ຍ້ອນ​​ໄດ້ຊື້ອາວຸດ ຈາກເກົາຫຼີເໜືອ ຊຶ່ງເປັນການຝ່າຝືນຕໍ່ ຂໍ້ຫ້າມຂອງສະຫະປະຊາ​ຊາດ.
ກະຊວງການເງິນສະຫະລັດ ໄດ້ປະກາດໃນວັນອັງຄານວານນີ້ວ່າ ຕົນໄດ້ປະກາດໃຊ້ ການລົງໂທດຕໍ່ນາຍພົນອະວຸໂສຄົນນຶ່ງຂອງ ມຽນມາ ຍ້ອນຜູ້ກ່ຽວໄດ້ຊື້ອາວຸດຈາກເກົາຫຼີເໜືອ ຊຶ່ງເປັນການ ຝ່າຝືນຕໍ່ຂໍ້ຫ້າມຂອງສະຫະປະຊາຊາດ ການເຄື່ອນໄຫວດັ່ງກ່າວ ໝາຍຄວາມວ່າ ຊັບສິນໃດໆທີ່ເປັນ ຂອງພົນໂທ Thein Htay ຢູ່ໃນສະຫະລັດນັ້ນ ແມ່ນຈະຖືກກັກໄວ້ ແລະຊາວອະເມຣິກັນ ກໍຈະຖືກຫ້າມ ບໍ່ໃຫ້ທໍາການຄ້າກັບຜູ້ກ່ຽວ ນາຍພົນ Htay ແມ່ນຫົວໜ້າຄະນະອໍານວຍການ ອຸດສາຫະກໍາປ້ອງກັນປະເທດຂອງ ມຽນມາ ທີ່ທາງສະຫະລັດໄດ້ລົງໂທດໃນປີກາຍນີ້ ຍ້ອນມີການພົວພັນຊື້ຂາຍກັບ ເກົາຫຼີ ເໜືອນັ້ນ ສະຫະລັດກ່າວວ່າ ເກົາຫຼີເໜືອໃຊ້ເງິນທີ່ໄດ້ມາຈາກການຂາຍອາວຸດ ເພື່ອສະໜັບສະໜູນ ໂຄງການອາວຸດນິວເຄລຍ ແລະລູກສອນໄຟຂອງຕົນ ກະຊວງການເງິນສະຫະລັດ ກ່າວວ່າ ການລົງໂທດຕໍ່ນາຍພົນ Thein Htay ບໍ່ໄດ້ແນເປົ້າ ໝາຍ ໃສ່ລັດຖະບານມຽນມາ ທີ່ສະຫະລັດກ່າວວ່າ ຍັງສືບຕໍ່ເອົາບາດກ້າວໃນທາງບວກ ເພື່ອຕັດຄວາມສໍາພັນທາງທະຫານກັບເກົາຫຼີເໜືອນັ້ນ